pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-กระทรวงอุตสาหกรรม จัดพิธีบำเพ็ญกุศลเพื่อถวายเป็นพระราชกุศล พระบาทสมเด็จพระปรมินทรมหาภูมิพล อดุลยเดช บรมนาถบพิตร เนื่องในวาระแห่งการสวรรคต 2 ปี
วันศุกร์ที่ 12 ตุลาคม 2561
กระทรวงอุตสาหกรรม จัดพิธีบําเพ็ญกุศลเพื่อถวายเป็นพระราชกุศล พระบาทสมเด็จพระปรมินทรมหาภูมิพล อดุลยเดช บรมนาถบพิตร เนื่องในวาระแห่งการสวรรคต 2 ปี
นายอุตตม สาวนายน รัฐมนตรีว่าการกระทรวงอุตสาหกรรม ป็นประธานในพิธีบําเพ็ญกุศลเพื่อถวายเป็นพระราชกุศล พระบาทสมเด็จพระปรมินทรมหาภูมิพล อดุลยเดช บรมนาถบพิตร เนื่องในวาระแห่งการสวรรคต 2 ปี ณ ห้องโถง ชั้น 1 อาคารสํานักงานปลัดกระทรวงอุตสาหกรรม
วันนี้ (12 ตุลาคม 2561) นายอุตตม สาวนายน รัฐมนตรีว่าการกระทรวงอุตสาหกรรม เป็นประธานในพิธีบําเพ็ญกุศลเพื่อถวายเป็นพระราชกุศล พระบาทสมเด็จพระปรมินทรมหาภูมิพล อดุลยเดช บรมนาถบพิตร เนื่องในวาระแห่งการสวรรคต 2 ปี โดยมีนายสมชาย หาญหิรัญ รัฐมนตรีช่วยว่าการกระทรวงอุตสาหกรรม นายพสุ โลหารชุน ปลัดกระทรวงอุตสาหกรรม คณะผู้บริหาร ข้าราชการ พนักงานกระทรวงอุตสาหกรรม ร่วมพิธี ณ ห้องโถง ชั้น 1 อาคารสํานักงานปลัดกระทรวงอุตสาหกรรม
รัฐบาลไทย-ข่าวทำเนียบรัฐบาล-ปลัดกอบชัยฯ ร่วมหารือแนวทางการส่งเสริมการใช้รถจักรยานยนต์ไฟฟ้าในประเทศไทย
วันพุธที่ 11 มีนาคม 2563
ปลัดกอบชัยฯ ร่วมหารือแนวทางการส่งเสริมการใช้รถจักรยานยนต์ไฟฟ้าในประเทศไทย
นายกอบชัย สังสิทธิสวัสดิ์ ปลัดกระทรวงอุตสาหกรรม  ร่วมหารือแนวทางการส่งเสริมการใช้รถจักรยานยนต์ไฟฟ้าในประเทศไทย
วันนี้ (11 มีนาคม 2563) นายกอบชัย สังสิทธิสวัสดิ์ ปลัดกระทรวงอุตสาหกรรม พร้อมด้วย นายภานุวัฒน์ ตริยางกูรศรี รองปลัดกระทรวงอุตสาหกรรม ให้การต้อนรับ ผู้บริหาร บริษัท เอ.พี. ฮอนด้า จํากัด เข้าพบเพื่อร่วมหารือแนวทางการส่งเสริมการใช้รถจักรยานยนต์ไฟฟ้าในประเทศไทย ณ ห้องประชุมชุณหะวัณ ชั้น 3 อาคารสํานักงานปลัดกระทรวงอุตสาหกรรม
ทั้งนี้ ตามที่หน่วยงานภาครัฐได้มีนโยบายต่างๆ ในการส่งเสริมยานยนต์ไฟฟ้าให้เกิดขึ้นในประเทศไทย รวมถึงรถจักรยานยนต์ไฟฟ้าด้วยนั้น บริษัท เอ.พี. ฮอนด้า จํากัด ซึ่งนับเป็นผู้นําในด้านเทคโนโลยีของตลาดรถจักรยานยนต์ประเทศไทย และมีความสนใจร่วมสนับสนุนนโยบายการส่งเสริมให้เกิดการใช้รถจักรยานยนต์ไฟฟ้าในประเทศไทยอย่างจริงจัง
รัฐบาลไทย-ข่าวทำเนียบรัฐบาล-พาณิชย์ “ผุดโครงการ Organic Training Program” ปั้นเกษตรอินทรีย์สู่สากล
วันจันทร์ที่ 8 พฤษภาคม 2560
พาณิชย์ “ผุดโครงการ Organic Training Program” ปั้นเกษตรอินทรีย์สู่สากล
นางอภิรดี ตันตราภรณ์ รัฐมนตรีว่าการกระทรวงพาณิชย์เปิดเผยว่า กระทรวงพาณิชย์ได้ดําเนินนโยบายส่งเสริมเกษตรอินทรีย์อย่างต่อเนื่อง เพื่อเป็นการสร้างมูลค่าเพิ่มให้กับสินค้าเกษตรเพิ่มช่องทางการตลาด สร้างเครือข่ายเกษตรอินทรีย์ ยกระดับรายได้
และสร้างความเข้มแข็งแก่เกษตรกรอย่างยั่งยืน มุ่งเน้นให้พาณิชย์จังหวัดผลักดันเกษตรกรผลิตสินค้าอินทรีย์สู่มาตรฐานสากล
ปัจจุบันเกษตรกรที่ผลิตสินค้าเกษตรอินทรีย์ในจังหวัดต่างๆ กว่า 30 จังหวัด ส่วนใหญ่อยู่ในภาคอีสาน ภาคเหนือ และภาคกลาง โดยในปี 2559 ไทยมีมูลค่าการค้าสินค้าเกษตรอินทรีย์ประมาณ 4,000 ล้านบาท เป็นการส่งออกประมาณ 2,400 ล้านบาท (หรือร้อยละ 60) และคาดว่าในปี 2560 นี้ ตลาดสินค้าเกษตรอินทรีย์สามารถเติบโตได้เพิ่มขึ้นร้อยละ 10 เมื่อเทียบกับก่อน สินค้าที่สําคัญได้แก่ ข้าว พืชผัก ผลไม้ เป็นต้น มีเกษตรกรหลายรายได้พัฒนาการผลิตเกษตรอินทรีย์จนได้รับมาตรฐานสากล อาทิ มาตรฐาน IFOAM มาตรฐานของสหภาพยุโรป สหรัฐอเมริกา แต่มีเกษตรกรผู้ผลิตเกษตรอินทรีย์อีกจํานวนมากยังอยู่ในระดับที่ควรได้รับการพัฒนาและสนับสนุนการผลิตสินค้าให้ได้มาตรฐานสากล เพื่อขยายโอกาสและเพิ่มช่องทางการตลาดให้มากขึ้น จําเป็นต้องมีพี่เลี้ยงให้คําปรึกษาด้านการแปรรูป การสร้างตราสินค้า การขอรับมาตรฐานเกษตรอินทรีย์ระดับสากล เชื่อมโยงสู่ตลาดโลก
กระทรวงพาณิชย์จึงได้มีโครงการอบรมฝึกปฏิบัติเชิงลึกในสวนเกษตรอินทรีย์ สําหรับพาณิชย์จังหวัด ที่มีเกษตรกรในพื้นที่ทําการเกษตรอินทรีย์ ในโครงการ Organic Training Program เพื่อให้พาณิชย์จังหวัดและเจ้าหน้าที่ที่รับผิดชอบด้านส่งเสริมและพัฒนาตลาดสินค้าอินทรีย์มีความรู้และศักยภาพในการสร้างมูลค่าเพิ่มให้กับสินค้าเกษตรอินทรีย์ เพิ่มช่องทางการตลาดการสร้างเครือข่ายเกษตรกรอินทรีย์และผู้ประกอบการ สามารถถ่ายทอดและเป็นพี่เลี้ยงให้กับเกษตรกรที่ทําเกษตรอินทรีย์ในจังหวัดของตน ในด้านการวางแผนการตลาดการบอกเล่าเรื่องราวความเป็นมา (Story) ของสินค้า การออกแบบผลิตภัณฑ์ การขอตรารับรองมาตรฐานสินค้าเกษตรอินทรีย์ระดับสากล การเข้าร่วมงานแสดงสินค้าในระดับนานาชาติ
การอบรมฝึกปฏิบัติเรื่องเกษตรอินทรีย์ครบวงจรในครั้งนี้กําหนดเวลา 3 วัน (ระหว่างวันที่ 18-20 พ.ค. 2560) จะเป็นการเรียนรู้ร่วมกันระหว่างเกษตรกรที่ทําเกษตรอินทรีย์กับพาณิชย์จังหวัดและเจ้าหน้าที่โดยมีการฝึกปฏิบัติในฟาร์มเกษตรอินทรีย์ที่มีชื่อเสียงได้รับการรับรองมาตรฐานเกษตรอินทรีย์ระดับสากล (IFOAM Accredited) อาทิ กลุ่มเกษตรกรชาวสวนบ้านหัวอ่าว (สามพรานโมเดล) จังหวัดนครปฐม และไร่ปลูกรัก จังหวัดราชบุรี เป็นต้น เพื่อให้เกิดความเข้าใจในวิถีเกษตรอินทรีย์ รวมทั้งด้านการวางแผนการตลาด ช่องทางการตลาดตลาดดิจิตอล การสร้างเครือข่ายเกษตรกรและผู้ค้าเกษตรอินทรีย์
“พาณิชย์จังหวัดและเจ้าหน้าที่ที่ผ่านการอบรมหลักสูตร Organic Training Program ต้องมีหน้าที่เป็นพี่เลี้ยงให้กับเกษตรกรที่ทําเกษตรอินทรีย์ในจังหวัดของตน ด้านการวางแผนการตลาด การเพิ่มช่องทางการจัดจําหน่าย การบอกเล่าเรื่องราวเกี่ยวกับตัวสินค้า การออกแบบผลิตภัณฑ์ การสร้างเครือข่ายเกษตรกรและผู้ประกอบการเกษตรอินทรีย์อย่างเป็นระบบ ตลอดจนการผลักดันการผลิตเกษตรอินทรีย์ให้ได้มาตรฐานระดับนานาชาติเพื่อเป็นการเพิ่มมูลค่าให้แก่สินค้าและเพิ่มรายได้ให้เกษตรกร” นางอภิรดี กล่าว
รัฐบาลไทย-ข่าวทำเนียบรัฐบาล-“พลเอกฉัตรชัย” ดีเดย์ปล่อยไก่สดไทยขบวนปฐมฤกษ์ไปเกาหลีใต้
วันพฤหัสบดีที่ 15 ธันวาคม 2559
“พลเอกฉัตรชัย” ดีเดย์ปล่อยไก่สดไทยขบวนปฐมฤกษ์ไปเกาหลีใต้
“พลเอกฉัตรชัย” ดีเดย์ปล่อยไก่สดไทยขบวนปฐมฤกษ์ไปเกาหลีใต้ คาดภายใน ธ.ค.นี้ ผู้ผลิตอีก 12 รง.ที่ได้รับการอนุญาตพร้อมส่งไก่ไทยสยายปีกในแดนกิมจิอีกกว่า 100 ตัน ตั้งเป้าปี’60 อุตสาหกรรมไก่เนื้อไทยโตเพิ่มอีก 3%
พลเอกฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ เปิดเผยในโอกาสเป็นประธานพิธีปล่อยตู้คอนเทนเนอร์บรรจุผลิตภัณฑ์ไก่สดขบวนปฐมฤกษ์ ไปสาธารณรัฐเกาหลี ณ ศูนย์ป้องกันและบรรเทาสาธารณภัยท่าเรือแหลมฉบัง ท่าเรือแหลมฉบัง จังหวัดชลบุรี ว่า ที่ผ่านมากระทรวงเกษตรฯ ได้เจรจาผลักดันการส่งออกไก่สดไทยไปเกาหลีใต้ในหลายๆ เวทีอย่างต่อเนื่อง จนกระทั่งกระทรวงเกษตร อาหาร และกิจการชนบท (MAFRA) และกระทรวงความปลอดภัยอาหารและยา (MFDS) ของสาธารณรัฐเกาหลี ได้อนุมัติและลงทะเบียนให้โรงงานไก่สดแช่เย็น/ แช่แข็ง ของไทย จํานวน 12 โรงงาน ส่งผลให้ไทยสามารถส่งออกไก่สดไทยไปสาธารณรัฐเกาหลีได้ตั้งแต่วันที่ 9 พฤศจิกายน 2559 ซึ่งรัฐบาลไทยโดยกระทรวงเกษตรและสหกรณ์ก็ต้องขอขอบคุณทางเกาหลีใต้ ผ่านไปยังนายฮง ซัง วุก อัครราชทูตที่ปรึกษา ผู้แทนสถานเอกอัครราชทูตสาธารณรัฐเกาหลี ประจําประเทศไทย ซึ่งได้ร่วมเป็นเกียรติในงานครั้งนี้ด้วย ซึ่งรับว่าเป็นการส่งออกผลิตภัณฑ์ไก่สดจากไทยไปสาธารณรัฐเกาหลีได้เป็นครั้งแรกในรอบ 12 ปีหลังประสบปัญหาการแพร่ระบาดของโรคไข้หวัดนกตั้งแต่ปี 2547
สําหรับแผนการส่งออกไก่สดไทยไปเกาหลีใต้ หลังจากที่ส่งออกล็อตนี้ซึ่งเป็นสินค้าชิ้นส่วนปีกไก่สดแช่แข็ง ของบริษัท ซีพีเอฟ (ประเทศไทย) จํากัด (มหาชน) จํานวน 1 ตู้คอนเทนเนอร์ ปริมาณ 15,240 กิโลกรัม มูลค่า 1,733,550 บาท คาดว่าจะถึงเกาหลีใต้ปลายเดือน ธ.ค.นี้ โดยจากการหารือผู้ส่งออกไก่สดของไทยทั้ง 12 บริษัท ทราบว่าภายในธันวาคม 2559 นี้จะมีผู้ผลิตส่งออก 5 ตู้ น้ําหนัก 106,644 กิโลกรัม มูลค่า 12,002,655 บาท และทยอยส่งสินค้าไก่สดแช่เย็น แช่แข็งจากไทยไปเกาหลีใต้อย่างต่อเนื่อง ซึ่งเป้าหมายในปี 2560 คาดว่าจะมีการส่งออกประมาณ 40,000 ตัน มูลค่า 3,600 ล้านบาท
“ต้องถือว่าอุตสาหกรรมไก่เนื้อไทยมีการขยายตัวและเติบโตอย่างต่อเนื่อง โดยในปี 2559 ประมาณการผลิตไก่เนื้อ1,460 ล้านตัว แบ่งสัดส่วนเข้าโรงฆ่าคิดเป็น 82% เพื่อส่งออก อีก 18% เพื่อบริโภคในประเทศขณะที่ประเทศคู่ค้าที่สําคัญของไทย ได้แก่ ญี่ปุ่น 51 % ,สหภาพยุโรป 39% อื่นๆ 10 % โดยปริมาณการส่งออก 681,258 ตัน มูลค่าการส่งออกมูลค่า 88,428 ล้านบาท แบ่งเป็น สินค้าไก่แปรรูปปรุงสุก 461,033 ตัน มูลค่า 68,882 ล้านบาท สินค้าไก่ดิบ 220,225 ตัน มูลค่า 19,546 ล้านบาท ดังนั้น เมื่อไทยสามารถปลดล็อคการส่งไก่สดไทยไปยังเกาหลีใต้ได้แล้ว คาดการณ์ว่าในปี 2560 ประมาณการผลิตไก่เนื้อจะเพิ่มขึ้นเป็น 1,673 ล้านตัว โดยเป้าหมายการส่งออกการเติบโตของตลาดส่งออกเนื้อไก่เพิ่มขึ้นเฉลี่ย 3%” พลเอกฉัตรชัย กล่าว
อย่างไรก็ตาม กระทรวงเกษตรและสหกรณ์ ขอเน้นย้ําไปยังหน่วยงานภาครัฐ ภาคเอกชน และผู้บริโภคของสาธารณรัฐเกาหลีมั่นใจว่า จะดําเนินการตามเงื่อนไขการนําเข้าของสาธารณรัฐเกาหลี โดยมุ่งเน้นการผลิตไก่สดแช่เย็น/ แช่แข็ง ที่มีคุณภาพและความปลอดภัย เพื่อที่ผู้บริโภคในสาธารณรัฐเกาหลีจะได้บริโภคไก่สดที่ได้มาตรฐานสากล
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai
รัฐบาลไทย-ข่าวทำเนียบรัฐบาล-อว. จับมือ จุฬาฯ และภาคเอกชนเปิดหลักสูตรออนไลน์แห่งแรกของประเทศไทย
วันเสาร์ที่ 16 พฤศจิกายน 2562
อว. จับมือ จุฬาฯ และภาคเอกชนเปิดหลักสูตรออนไลน์แห่งแรกของประเทศไทย
อว. จับมือ จุฬาฯ และภาคเอกชนเปิดหลักสูตรออนไลน์แห่งแรกของประเทศไทย
14 พฤศจิกายน 2562 ณ ห้องประชุมชั้น 8 จุฬาลงกรณ์มหาวิทยาลัย/กระทรวงการอุดมศึกษา วิทยาศาสตร์ วิจัยและนวัตกรรม ร่วมกับ จุฬาลงกรณ์มหาวิทยาลัยโดยศูนย์นวัตกรรมการเรียนรู้ผนึกกําลังร่วมกัน ทั้งภาครัฐและภาคเอกชนเปิดตัวโครงการนําร่อง "Upskilling/ Reskilling Industrial Workforce for Thailand 4.0: Data Science Pathway by Western Digital and CHULA MOOC Achieve” มุ่งพัฒนาและเสริมทักษะแก่บุคลากรในภาคอุตสาหกรรมซึ่งเป็นแรงขับเคลื่อนใหม่ยุค Thailand 4. 0 ตามนโยบายและยุทธศาสตร์ของกระทรวงการอุดมศึกษาวิทยาศาสตร์วิจัยและนวัตกรรม (อว.) หลักสูตรนี้เป็นการเรียนรู้แบบผสมผสานบนแพลตฟอร์มการเรียนรู้แบบออนไลน์ที่ทันสมัยมีเนื้อหากระชับเข้าใจง่าย เข้าถึงได้ทุกที่ทุกเวลาพร้อมกับการฝึกปฏิบัติและการทดสอบรวมถึงกิจกรรมเสริมหลักสูตรอื่นๆเมื่อเรียนจบชุดวิชา (Pathway) ผู้เรียนที่สอบผ่านเกณฑ์ภายในระยะเวลาที่กําหนดจะได้รับใบประกาศนียบัตรจากโครงการ CHULA MOOC Achieve เพื่อเป็นเครื่องยืนยันถึงความสามารถตามลําดับผลการเรียน โดยมี ดร.สุวิทย์ เมษินทรีย์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม เป็นประธานเปิดโครงการ
ดร.สุวิทย์ เมษินทรีย์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม กล่าวว่า โจทย์ของประเทศคือจะทําอย่างไรให้คนไทยมีทักษะแห่งศตวรรษใหม่และก้าวสู่ความเป็นพลเมืองดิจิทัลได้อย่างมั่นใจโดยเฉพาะอย่างยิ่งบุคลากรในภาคอุตสาหกรรม นักวิทยาศาสตร์ นักเทคโนโลยีและนวัตกรรม มีความรู้เท่าทันเทคโนโลยีและพร้อมรับมือกับความท้าทายใหม่นี้ได้และจะทําอย่างไรเพื่อพัฒนากําลังคนในสาขาวิชาวิทยาศาสตร์ เทคโนโลยี วิศวกรรม และคณิตศาสตร์หรือสะเต็มศึกษา (STEM) เพื่อมาใช้เป็นหัวใจในการสร้างคน เราจะต้องเอาสะเต็มไปฝังอยู่ในประชาชนให้ได้ ผมจึงตั้ง CAREER FOR THE FUTURE ACADEMY จะได้เห็นว่ามันไม่ใช่วิทยาศาสตร์เพียงอย่างเดียวแต่เป็นการเอาทักษะที่ต้องใช้วิทยาศาสตร์ไปไว้ที่ประชาชนไป RESKILL ให้กับประชาชน
ศาสตราจารย์ ดร. บัณฑิต เอื้ออาภรณ์ อธิการบดีจุฬาลงกรณ์มหาวิทยาลัยกล่าวว่า ในฐานะสถาบันการศึกษา จุฬาฯตระหนักถึงความสําคัญในการต่อยอดความรู้ให้คนในสังคมและส่งเสริมการเรียนรู้ตลอดชีวิต เสริมสร้างองค์ความรู้ใหม่ๆ และพัฒนาทักษะอย่างต่อเนื่องเพื่อรองรับการเปลี่ยนแปลงของโลกอย่างไม่หยุดยั้งและเพื่อให้สอดคล้องกับนโยบาย Thailand 4.0 และ Thailand New S-Curve จึงริเริ่มโครงการ CHULA MOOC Achieve ซึ่งได้พัฒนาต่อจากโครงการการเรียนการสอนออนไลน์ CHULA MOOC เดิมเพื่อมุ่งพัฒนาศักยภาพของบุคลากรในองค์กรและผู้ประกอบการภาคธุรกิจ เสริมสร้างทักษะใหม่ที่จําเป็นสําหรับการทํางานในยุคดิจิทัลโดยเพิ่มหลักสูตรสําหรับต่อยอดอาชีพใน 5 สายงาน ได้แก่ การบริหารจัดการ (Management) วิทยาการคอมพิวเตอร์และเทคโนโลยีสารสนเทศ (IT / Data / Technology) ภาษา (Languages) ศิลปะและการพัฒนาตนเอง (Art & Self Development) วิทยาศาสตร์สุขภาพ (Health Science) ซึ่งเราคาดหวังว่าจะมีผู้สนใจเข้าเรียนเพิ่มขึ้นกว่า 1 ล้านคน
เผยแพร่ข่าว : นายธัชนนท์ บุญหล้า
ส่วนสื่อสารองค์กร สํานักบริหารกลาง
กระทรวงการอุดมศึกษา วิทยาศาสตร์ วิจัยและนวัตกรรม
โทรศัพท์ 0 2333 3700 ต่อ 3728 - 3732 โทรสาร 0 2333 3834
Facebook : @MHESIThailand
Call Center โทร.1313
รัฐบาลไทย-ข่าวทำเนียบรัฐบาล-โรงงานยาสูบเปิดโรงเรียนผู้สูงอายุ พร้อมรับสังคมผู้สูงวัย
วันพฤหัสบดีที่ 25 พฤษภาคม 2560
โรงงานยาสูบเปิดโรงเรียนผู้สูงอายุ พร้อมรับสังคมผู้สูงวัย
เมื่อวันที่ 25 พฤษภาคม 2560 นางสาวดาวน้อย สุทธินิภาพันธ์ ผู้อํานวยการยาสูบ เป็นประธานเปิดโครงการโรงเรียนผู้สูงอายุโรงงานยาสูบ รุ่นที่ 1 ณ ห้องประชุม 1 ชั้น 3 โรงพยาบาลโรงงานยาสูบ
นางสาวดาวน้อย สุทธินิภาพันธ์ ผู้อํานวยการยาสูบ กล่าวว่า ปัจจุบันประเทศไทยเริ่มเข้าสู่สังคมผู้สูงอายุแล้ว และกําลังจะกลายเป็นสังคมผู้สูงวัยโดยสมบูรณ์ในปี 2567 ดังนั้นหลายหน่วยงานต่างก็มีความตื่นตัวและเตรียมพร้อมรับมือกับสถานการณ์ที่จะเกิดขึ้นในอนาคต โรงงานยาสูบเอง เรามีชมรมผู้สูงอายุซึ่งตั้งอยู่ที่ชั้น 5 โรงพยาบาลโรงงานยาสูบ และเราก็มีอดีตพนักงานยาสูบ และญาติพี่น้องของพนักงานที่เป็นกลุ่มผู้สูงอายุ เราจึงมีแนวความคิดที่จะเปิดโรงเรียนผู้สูงอายุ เพื่อเสริมสร้างคุณภาพชีวิตที่ดี ลดการเจ็บไข้ได้ป่วย มีการดูแลสุขภาพที่ถูกต้องตามหลักโภชนาการ และมีชีวิตความเป็นอยู่อย่างพอเพียง โรงเรียนผู้สูงอายุมีความแตกต่างจากชมรมผู้สูงอายุ ตรงที่โรงเรียนนั้นมีหลักสูตรและตารางเรียนที่ช่วยให้เกิดความต่อเนื่องในการทํากิจกรรม ทําให้ผู้สูงอายุได้ฝึกสมองและการเรียนรู้ เพื่อให้ผู้สูงอายุสามารถปรับตัวเข้ากับสังคมที่เปลี่ยนแปลงได้
ผ่านเทคนิคและวิธีการสอนต่างๆ โดยใช้เวลาในการเรียนรู้วันละ 6 ชั่วโมง ต่อสัปดาห์ ต่อเนื่องกันไปจนครบ 96 ชั่วโมง ตามหลักสูตรที่ได้จัดเตรียมไว้
ผู้อํานวยการยาสูบ กล่าวว่า โรงเรียนผู้สูงอายุโรงงานยาสูบ เปิดสอนผู้ที่มีอายุตั้งแต่ 60 ปี ขึ้นไป โดยในรุ่นแรกนี้มีผู้ให้ความสนใจมาสมัครเรียนทั้งสิ้น 40 คน ประกอบด้วยอดีตพนักงานยาสูบที่เกษียณอายุ และบุคคลทั่วไปที่มีความตั้งใจเข้ารับการเรียนการสอนและร่วมกิจกรรมได้อย่างสม่ําเสมอ มีสุขภาพแข็งแรง สามารถช่วยเหลือตนเองและออกกําลังกายได้ ไม่มีโรคประจําตัวร้ายแรง โดยเปิดการเรียนการสอนทุกวันพฤหัสบดี รวมระยะเวลาเรียนตลอดทั้งหลักสูตร 16 สัปดาห์ เน้นส่งเสริมการเรียนรู้ตลอดชีวิต เพิ่มพูนความรู้ ทักษะชีวิตที่จําเป็นในด้านกฎหมาย ศาสนา เทคโนโลยี การดูแลสุขภาพ การออกกําลังกาย หลักโภชนาการที่ถูกต้อง กิจกรรมนันทนาการด้านดนตรีและกีฬา รวมไปถึงกิจกรรมทัศนศึกษานอกห้องเรียน โดยทีมวิทยากรผู้เชี่ยวชาญที่จะมาให้ความรู้และคําแนะนําตลอดทั้งหลักสูตร
“โรงงานยาสูบ เป็นหน่วยงานรัฐวิสาหกิจที่ให้ความสําคัญกับผู้สูงอายุซึ่งถือเป็นปูชนียบุคคลของสังคม โรงเรียนผู้สูงอายุโรงงานยาสูบ จึงเป็นโครงการสําคัญที่จะช่วยรัฐบาลในการลดปัญหาสังคมวัยชราในอนาคต ช่วยให้ผู้สูงอายุสามารถพึ่งพาตนเองได้ โดยไม่ต้องรอความช่วยเหลือ นี่คือสิ่งที่เราอยากให้เกิดขึ้นในทุกหนแห่งและทุกสังคม ที่สําคัญคือโรงเรียนของเราตั้งอยู่ในโรงพยาบาลโรงงานยาสูบ ใกล้กับสวนเบญจกิติ มีความพร้อมสําหรับต้อนรับและดูแลผู้สูงอายุ ด้วยทําเลที่ตั้งใจกลางเมือง สามารถเดินทางไปมาได้อย่างสะดวกสบาย เราพร้อมเป็นแหล่งเรียนรู้ตลอดชีวิต ทําให้คุณปู่คุณย่าและคุณตา
คุณยายใช้ชีวิตในสังคมได้อย่างมีความสุขในบั้นปลายชีวิต” ผู้อํานวยการยาสูบกล่าวทิ้งท้าย
รัฐบาลไทย-ข่าวทำเนียบรัฐบาล-ผลการประชุมคณะรัฐมนตรีในวันที่ 8 สิงหาคม 2560 เกี่ยวกับร่างพระราชบัญญัติการพัฒนาการกำกับดูแลและบริหารรัฐวิสาหกิจ พ.ศ. ....
วันอังคารที่ 8 สิงหาคม 2560
ผลการประชุมคณะรัฐมนตรีในวันที่ 8 สิงหาคม 2560 เกี่ยวกับร่างพระราชบัญญัติการพัฒนาการกํากับดูแลและบริหารรัฐวิสาหกิจ พ.ศ. ....
ในวันนี้ (8 สิงหาคม 2560) โดยคณะรัฐมนตรีได้มีมติเห็นชอบร่าง พ.ร.บ. พัฒนารัฐวิสาหกิจฯ ของกระทรวงการคลัง ตามที่สํานักงานคณะกรรมการกฤษฎีกาเสนอ และให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป
นายเอกนิติ นิติทัณฑ์ประภาศ ผู้อํานวยการสํานักงานคณะกรรมการนโยบายรัฐวิสาหกิจ (สคร.) ได้เปิดเผยผลการประชุมคณะรัฐมนตรีเกี่ยวกับร่างพระราชบัญญัติการพัฒนาการกํากับดูแลและบริหารรัฐวิสาหกิจ พ.ศ. .... (ร่าง พ.ร.บ. พัฒนารัฐวิสาหกิจฯ) ในวันนี้ (8 สิงหาคม 2560) โดยคณะรัฐมนตรีได้มีมติเห็นชอบร่าง พ.ร.บ. พัฒนารัฐวิสาหกิจฯ ของกระทรวงการคลัง ตามที่สํานักงานคณะกรรมการกฤษฎีกาเสนอ และให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป
โดยที่รัฐวิสาหกิจเป็นกลไกของรัฐในการขับเคลื่อนเศรษฐกิจและการลงทุนของประเทศ รวมถึงเป็นผู้ให้บริการสาธารณะแก่ประชาชน ดังนั้น ภาครัฐจําเป็นต้องมีการปฏิรูปการกํากับดูแลและบริหารรัฐวิสาหกิจ เพื่อยกระดับประสิทธิภาพการดําเนินงานของรัฐวิสาหกิจให้เหมาะสมกับบริบทของเศรษฐกิจและสังคมที่เปลี่ยนแปลงไป และสอดคล้องกับมาตรการที่เป็นที่ยอมรับในระดับสากลซึ่งครอบคลุมถึงการกําหนดบทบาท หน้าที่ และความรับผิดชอบของผู้กําหนดนโยบาย ผู้กํากับดูแลรัฐวิสาหกิจ ผู้ถือหุ้นในรัฐวิสาหกิจ และรัฐวิสาหกิจ ให้ชัดเจน โดย ร่าง พ.ร.บ. พัฒนารัฐวิสาหกิจฯ ประกอบไปด้วยหลักการสําคัญจํานวน 6 เรื่อง คือ 1) จัดตั้ง คนร. ซึ่งเป็นคณะกรรมการระดับชาติเพื่อกําหนดนโยบายและกํากับดูแลรัฐวิสาหกิจอย่างมีประสิทธิภาพและเป็นระบบ 2) มีแผนยุทธศาสตร์รัฐวิสาหกิจเพื่อกําหนดทิศทางการพัฒนารัฐวิสาหกิจให้สอดคล้องแผนพัฒนาฯ และยุทธศาสตร์ชาติ และเป็นช่องทางในการส่งผ่านนโยบายของภาครัฐไปยังรัฐวิสาหกิจให้มีความชัดเจนและโปร่งใส 3) มีกระบวนการสรรหากรรมการที่ชัดเจน โปร่งใสและมุ่งเน้นประสบการณ์และความรู้ความสามารถที่จําเป็นต่อการดําเนินงานและการพัฒนาของรัฐวิสาหกิจ (Skill matrix) 4) มีกลไกระบบการกํากับดูแลที่ดี (Good Governance) เพื่อเปิดเผยข้อมูลให้เกิดความโปร่งใสและส่งเสริมความรับผิดรับชอบในการดําเนินตามนโยบายของรัฐบาล (Transparency & Accountability) 5) พัฒนาระบบประเมินผลที่เชื่อมโยงกับแผนยุทธศาสตร์รัฐวิสาหกิจและนโยบายอย่างเป็นระบบ และ 6) จัดตั้งบรรษัทวิสาหกิจแห่งชาติและทําหน้าที่ในฐานะผู้ถือหุ้นเชิงรุก (Active Shareholder) เพื่อเสริมสร้างประสิทธิภาพในการดําเนินงานของรัฐวิสาหกิจให้มีความพร้อมในการแข่งขันเชิงพาณิชย์และสามารถดําเนินการได้อย่างเต็มศักยภาพ โดยคงความเป็นรัฐวิสาหกิจไว้
นายเอกนิติฯ กล่าวโดยสรุปว่า ร่าง พ.ร.บ. พัฒนารัฐวิสาหกิจฯ จะทําให้การพัฒนาการกํากับดูแลและบริหารรัฐวิสาหกิจมีความบูรณาการ เป็นระบบ และโปร่งใสมากยิ่งขึ้น อันเป็นแนวทางหนึ่งในการปฏิรูปรัฐวิสาหกิจที่จะนําไปสู่สภาพแวดล้อมที่เอื้อต่อการจัดทําบริการสาธารณะที่มีคุณภาพให้แก่ประชาชนและขับเคลื่อนเศรษฐกิจอย่างมีประสิทธิภาพ และสร้างความมั่นคง มั่งคั่งและยั่งยืนให้กับประเทศในท้ายที่สุด
รัฐบาลไทย-ข่าวทำเนียบรัฐบาล-ที่ปรึกษาแรงงาน ลงพื้นที่อำเภอแม่สอดเยี่ยมผู้สูงอายุฝึกอบรมอาชีพ สร้างอาชีพ สร้างรายได้ พึ่งพาตนเองได้
วันอาทิตย์ที่ 18 พฤศจิกายน 2561
ที่ปรึกษาแรงงาน ลงพื้นที่อําเภอแม่สอดเยี่ยมผู้สูงอายุฝึกอบรมอาชีพ สร้างอาชีพ สร้างรายได้ พึ่งพาตนเองได้
นางสาวอนุสรี ทับสุวรรณ ที่ปรึกษา รมว.แรงงาน ลงพื้นที่แม่สอด เยี่ยมผู้ฝึกอาชีพส่งเสริมการมีงานทําผู้สูงอายุ สร้างงาน สร้างรายได้ และพึ่งพาตนเองได้
เมื่อวันที่ 17 พ.ย.2561 นางสาวอนุสรี ทับสุวรรณ ประจําสํานักเลขาธิการนายกรัฐมนตรี ปฏิบัติงานกระทรวงแรงงาน (ที่ปรึกษารัฐมนตรีว่าการกระทรวงแรงงาน) พร้อมด้วย นางเพชรรัตน์ สินอวย รองปลัดกระทรวงแรงงาน รักษาราชการแทนอธิบดีกรมการจัดหางาน ลงพื้นที่จังหวัดตาก ตรวจเยี่ยมการฝึกอบรม ตามโครงการฝึกอบรมแรงงานผู้สูงอายุเพื่อเพิ่มโอกาสในการประกอบอาชีพ สาขาการทําผลิตภัณฑ์จากสมุนไพร ณ สํานักงานพัฒนาฝีมือแรงงานแห่งที่ 2 แม่สอด อาคารสํานักงานเขตพัฒนาเศรษฐกิจพิเศษตาก อ.แม่สอด จ.ตาก
นางสาวอนุสรี ทับสุวรรณ ประจําสํานักเลขาธิการนายกรัฐมนตรี ปฏิบัติงานกระทรวงแรงงาน (ที่ปรึกษารัฐมนตรีว่าการกระทรวงแรงงาน) กล่าวว่า พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน มีนโยบายเน้นหนักในการส่งเสริมการมีงานทําและยกระดับคุณภาพชีวิตที่ดีให้กับผู้สูงอายุ ซึ่งโครงการฝึกอบรมแรงงานผู้สูงอายุเพื่อเพิ่มโอกาสในการประกอบอาชีพนี้จะตอบโจทย์นโยบายดังกล่าว เป็นกิจกรรมส่งเสริมด้านอาชีพเพื่อให้ผู้สูงอายุใช้เวลาให้เกิดประโยชน์ตามความถนัด ความพร้อมและความสนใจ รวมถึงศักยภาพของผู้สูงอายุแต่ละคน โดยมีเป้าหมายเพื่อให้ผู้สูงอายุนําไปพัฒนาต่อยอดการประกอบอาชีพ สามารถประกอบอาชีพอิสระ เพื่อสร้างงาน สร้างรายได้ที่ยั่งยืน และดูแลตนเองได้ ทั้งยังเป็นการรองรับสถานการณ์การเพิ่มขึ้นของผู้สูงอายุในอนาคตอีกด้วย ทั้งนี้ การฝึกอบรมจัดขึ้นระหว่างวันที่ 14-18 พฤศจิกายน 2561 มีผู้สูงอายุเข้าร่วมอบรมจํานวน 20 คน อยู่ในพื้นที่ หมู่ 11 ต.แม่กาษา อ.แม่สอด จ.ตาก
ด้านนางเพชรรัตน์ สินอวย รองปลัดกระทรวงแรงงาน รักษาราชการแทนอธิบดีกรมการจัดหางาน กล่าวว่า ในส่วนของกรมการจัดหางานนั้นจะบูรณาการร่วมกับกรมพัฒนาฝีมือแรงงานในการพัฒนาผลิตภัณฑ์และบรรจุภัณฑ์ รวมทั้งหาตลาดรองรับให้กับผู้สูงอายุ เพื่อนําผลิตภัณฑ์ที่ฝึกอบรมไปจําหน่าย เพื่อสร้างอาชีพ สร้างรายได้ เพื่อความมั่นคง มั่งคั่งและยั่งยืน ตามนโยบายของรัฐบาลต่อไป
------------------------------------------
กองเผยแพร่และประชาสัมพันธ์/
18 พฤศจิกายน 2561
รัฐบาลไทย-ข่าวทำเนียบรัฐบาล-‘หม่อมเต่า’เร่งช่วยลูกจ้างจีเอ็มที่ถูกปลดได้สิทธิประโยชน์คุ้มครองตามกฎหมายโดยเร็ว
วันศุกร์ที่ 30 สิงหาคม 2562
‘หม่อมเต่า’เร่งช่วยลูกจ้างจีเอ็มที่ถูกปลดได้สิทธิประโยชน์คุ้มครองตามกฎหมายโดยเร็ว
รัฐมนตรีว่าการกระทรวงแรงงาน ส่งเจ้าหน้าที่เข้าหารือกับผู้แทนบริษัทจีเอ็ม กรณีการปรับลดพนักงาน ให้ลูกจ้างได้รับสิทธิประโยชน์ตามกฎหมายโดยเร็ว
เมื่อวันที่ 30 สิงหาคม 2562 หม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน เปิดเผยถึงกรณีการปรับลดพนักงานของบริษัท เจนเนอรัล มอเตอร์ส พาวเวอร์เทรน (ประเทศไทย) จํากัด หรือจีเอ็มว่า กระทรวงแรงงาน ได้ติดตามสถานการณ์ด้านแรงงานอย่างต่อเนื่อง ซึ่งกรณีดังกล่าวได้กําชับให้กรมสวัสดิการและคุ้มครองแรงงานเข้าไปตรวจสอบข้อเท็จจริงเพื่อให้การช่วยเหลือลูกจ้างที่ถูกเลิกจ้างได้รับสิทธิประโยชน์ตามกฎหมาย
ม.ร.ว.จัตุมงคลฯ ยังได้กําชับให้หน่วยงานในสังกัดกระทรวงแรงงานในพื้นที่จังหวัดระยองเข้าไปตรวจสอบ ซึ่งจากการเข้าไปหารือร่วมกันระหว่างผู้แทนบริษัทฯ โดยสวัสดิการและคุ้มครองแรงงานจังหวัดระยอง พบว่า บริษัท เจนเนอรัล มอเตอร์ส พาวเวอร์เทรน (ประเทศไทย) จํากัด ตั้งอยู่ที่ 111/1 หมู่ที่ 4 นิคมอุตสาหกรรมอีสเทิร์นซีบอร์ด ต.ปลวกแดง อ.ปลวกแดง จ.ระยอง ซึ่งเป็นสถานประกอบกิจการผลิตเครื่องยนต์ประกอบรถยนต์เชฟโรเลต มีลูกจ้างประจํา 1,553 คน และลูกจ้างรับเหมาค่าแรง 186 คน บริษัทมีการปรับโครงสร้างองค์กร โดยการปรับลดพนักงาน เนื่องจากปัจจุบันประสบปัญหาไม่มีคําสั่งซื้อรถยนต์จากต่างประเทศ ทําให้ยอดการผลิตลดลงอย่างมาก จําเป็นต้องปรับลดกระบวนการผลิตจาก 16 แผนก เหลือ 12 แผนก เพื่อปรับลดลูกจ้างให้เหมาะสมกับปริมาณและกําลังการผลิต จาก 1,553 คน เหลือประมาณ 900 คน โดยได้กําหนดหลักเกณฑ์การพิจารณาจากประสิทธิภาพการทํางานและความเหมาะสมของพื้นที่การปฏิบัติงาน
ทั้งนี้ ลูกจ้างจะได้รับสิทธิประโยชน์ตามกฎหมายแรงงานบวกเงินพิเศษ ซึ่งรวมถึงลูกจ้างรับเหมาค่าแรงที่จะได้รับเงินส่วนต่างพิเศษของการยกเลิกสัญญา รวมสิทธิประโยชน์ที่บริษัทจ่ายให้ลูกจ้างที่ถูกเลิกจ้างจํานวน 394 คน ซึ่งมีอายุงานระหว่าง 3-20 ปี โดยเป็นลูกจ้างของ บริษัท เจนเนอรัล มอเตอร์ส (ประเทศไทย) จํากัด กับ บริษัท เจนเนอรัลมอเตอร์ พาวเวอร์เทรน (ประเทศไทย) จํากัด จํานวน 208 คน และลูกจ้างรับเหมาค่าแรง บริษัท สกิล พาวเวอร์เซอร์วิส ประเทศไทย จํากัด จํานวน 186 คน มูลค่าประมาณ 300 กว่าล้านบาท ทั้งนี้ บริษัทฯ ได้ดูแลพนักงานที่ถูกเลิกจ้างโดยจัดทีมงานที่ปรึกษาเพื่อหางานใหม่และเตรียมตัวสอบสัมภาษณ์งานให้กับลูกจ้าง สําหรับการเลิกจ้างจะมีผลในวันที่ 1 ตุลาคมนี้เป็นต้นไป โดยลูกจ้างที่ถูกเลิกจ้างทํางานวันที่ 27 สิงหาคม 2562 เป็นวันสุดท้ายและไม่ต้องมาทํางานอีก โดยบริษัทฯ จะจ่ายค่าจ้างให้ถึงวันที่ 30 กันยายนนี้ ซึ่งกระทรวงแรงงาน โดยสํานักงานสวัสดิการและคุ้มครองแรงงานจังหวัดระยองได้ประสานสํานักงานจัดหางานและสํานักงานประกันสังคมจังหวัดระยองเพื่อดําเนินการหาตําแหน่งงานว่างให้กับลูกจ้างและให้ลูกจ้างได้รับการสิทธิประโยชน์ความคุ้มครองที่เหมาะสมตามกฎหมายต่อไป
กรณีลูกจ้างไม่ได้รับสิทธิประโยชน์ตามกฎหมาย สามารถขอรับความช่วยเหลือได้ที่สํานักงานสวัสดิการและคุ้มครองแรงงานจังหวัดทุกจังหวัด สํานักงานสวัสดิการและคุ้มครองแรงงานกรุงเทพมหานครพื้นที่ 1 - 10 หรือโทรสายด่วนกระทรวงแรงงาน 1506 กด 3
----------------------------
กองเผยแพร่และประชาสัมพันธ์/
ชนินทร เพ็ชรทับ - ข่าว/
กรมสวัสดิการและคุ้มครองแรงงาน - ข้อมูล/
30 สิงหาคม 2562